কনিষ্ঠতম হয়েও চলচ্চিত্র সবচেয়ে জনপ্রিয় শিল্পমাধ্যম হিসেবে অবিসংবাদিত। শুধু সময়ের নিরিখেই নয়, প্রযুক্তির ব্যবহারে, কলাকুশলতায় এবং বৈচিত্র্যের গুণে একে আধুনিকতম বলেও স্বীকার করতে হয়। অন্যান্য ক্ষেত্রে যা হয়, কনিষ্ঠরা জ্যেষ্ঠদের অভিজ্ঞতা থেকে, বিশেষ করে ভুলত্র“টি দেখে, তাদের কর্মকাণ্ড সংশোধনের যে সুযোগ পেয়ে থাকে, চলচ্চিত্রের ক্ষেত্রেও তার ব্যতিক্রম ঘটেনি। শেষে এসে পৌঁছলে বিব্রত বোধ করার বিপন্নতা কিছুটা সত্ত্বেও বিলম্বের উপহারগুলো ক্ষতিপূরণের কাজ করে। কিন্তু বিলম্বে পৌঁছবার এবং সেই কারণে আধুনিক হবার যে প্রবণতা ও আগ্রহ তার ফলে অতীতের বেশ কিছু পরীক্ষিত সুন্দর অভিজ্ঞতাও অবহেলিত হতে পারে অথবা উপেক্ষিত থেকে যাওয়ার সম্ভাবনা থাকে। চলচ্চিত্রের ক্ষেত্রেও সীমিত আকারে এবং বিনম্রভাবে হলেও এমন অনুযোগ রাখা হয়েছে।